Nær 50 drept av bomber i Maiduguri i Nigeria
I tillegg er minst 50 personer såret, opplyser øyenvitner. Det er flere barn blant ofrene. Den første bomben rammet et fiskemarked og ble utløst av en kvinnelig selvmordsbomber, opplyser lederen for en interesseorganisasjon for fiskere. En halvtime senere eksploderte en bombe på et annet marked kalt Monday Market. Det første angrepet tok 18 liv, mens det andre tok 15, ifølge lokale kilder.Det tredje angrepet rammet en travel busstasjon halvannen time etter det første, opplyser justiskommissær Kaka Shehu til nyhetsbyrået AFP. Maiduguri er den viktigste byen i delstaten Borno, der den ytterliggående islamistgruppa Boko Haram har inntatt store områder. Opprørerne har flere ganger tidligere forsøkt å innta byen.Angrepene i Maiduguri skjer få dager etter at flere titall personer ble drept i en massakre i en landsby i et avsidesliggende område av delstaten. Ifølge enkelte øyenvitner ble nærmere 100 mennesker drept, mange av dem tenåringer. – Opprørere fra Boko Haram drepte 74 menn og 20 barn fordi de ikke ville slutte seg til den ytterliggående islamistgruppa, skrev avisen Vanguard fredag. Nettsiden Sahara Reporters har meldt at angrepet skjedde under den muslimske morgenbønnen, og at opprørerne drepte alle menn og unge gutter de kom over.
Minst 47 personer er drept av bomber mot to markeder og en busstasjon i millionbyen Maiduguri nordøst i Nigeria, opplyser øyenvitner og tjenestemenn.